**Назоўнік. Змяненне**

**Назоўнікаў па склонах**

(урок беларускай мовы ў 4 класе)

Халява Любоў Анатольеўна,

настаўнік пачатковых класаў,

Дзяржаўнай установы адукацыі

“ Ліплянская сярэдняя школа”

**Тэма**: Назоўнік .Змяненне назоўнікаў па склонах

**Мэта**: сістэматызацыя ведаў вучняў пра лексіка-граматычныя прыметы назоўнікаў, знаёмства са змяненнем назоўнікаў па склонах

**Задачы**:

1) садзейнічаць фарміраванню ўмення вызначаць склон назоўнікаў у кантэксце па пытаннях і дапаможных словах;

2) ствараць умовы для ўзбагачэння слоўнікавага запаса вучняў;

3) садзейнічаць выхаванню патрыятычных пачуццяў, беражлівых адносін да прыроды.

**Тып урока**: урок вывучэння новага матэрыяла

**Форма** правядзення ўрока: урок-гульня

**Абсталяванне:** мультымедыйная ўстаноўка, прэзентацыя “Назоўнік”, табліца “Склоны і склонавыя пытанні назоўнікаў”, карткі з заданнямі, карткі з выявамі звяроў, плакаты з назвамі прыпынкаў.

Ход занятка

**І. Арганізацыйны момант**

Вучні : Паклікаў званок на ўрок

Дзе не проста ў словы мы гуляем-

На роднай мове размаўляем,

Мову нашу вывучаем.

Настаўнік: Урок бадзёра пачынаем,

Я вам поспехаў жадаю.

Будзем дружна працаваць,

Будзем веды набываць.

**ІІ. Этап праверкі выканання дамашняга задання**

1.Праверка выкананага практыкавання.

2. Гульня з мячом “Часткі слова”.

Настаўнік кідае мячык вучню і называе частку слова, а вучань павінны расказаць правіла аб гэтай частцы.

**ІІІ. Падрыхтоўка да працы на асноўным этапе**

-Сёння наш урок мы правядзём у арфаграфічным лесе. Лес гэты незвычайны і ў яго ёсць свой уладар.Увайсці у гэты лес можа той, хто ўмее чыста і прыгожа пісаць. Як завуць уладара вы зможаце даведацца пасля таго, як выканаеце чыстапісанне з заданнем.

**1. Чыстапісанне.**

Запісаць у радок:

* літару, якая стаіць у алфавіце пасля літары **м**  ;
* першую літару алфавіта;
* першую літару ў слове **зіма;**
* літару, якая абазначае галосны гук у слове **дом;**
* літару падобную на **у**, але яна пішацца толькі пасля галосных;
* другую літару ў слове **кніга**;
* літару, якая у рускай і беларускай мовах вымаўляецца аднолькава, а пішацца па-рознаму;
* літару, якая ў алфавіце стаіць паміж літарамі **й** і **л**. ( Назоўнік)

-Сёння мы будзем падарожнічаць ў арфаграфічным лесе, якім ўладарыць Назоўнік. Мы будзем вучыцца вызначаць назоўнікі па значэнні і пытаннях, адшукваць назоўнікі, якія абазначаюць назвы жывых і нежывых прадметаў, пазнаёмімся са змяненнем назоўнікаў па склонах.

-Каб даведацца, што мы паўторым на ўроку, мы прадоўжым чыстапісанне. Вам патрэбна прачытаць гэты зашыфраваны запіс і спісаць яго ў свае сшыткі. SVПRZPAGВАWDПІZ WCNЛRОWЎ ( Правапіс слоў)

**2. Арфаграфічная размінка**

**-**Каб трапіць ў лес, Назоўнік нам прапануе ўставіць у вершы прапушчаныя літары і растлумачыць іх напісанне.

Ве(ц,т)ер вестку (у,ў) лес прынёс:

Хутка (за)трашчыць мароз,

Птушак запытаў, зв..роў,

(Да) зімы хто як гатоў.

**ІV. Этап засваення новых ведаў**

-У Назоўніка ёсць свая **лясная школа**, а настаўнік тут – сава. Перад тым, як увайсці ў школу, патрэбна ўспомніць, што мы з вамі ўжо ведаем аб Назоўніку, як часціне мовы. Прадоўжыце кластар: назоўнік – гэта …( Адказы дзяцей)

- Давайце паглядзім, чаму вучыць сава ў гэтай школе. ( Паказ прэзентацыі . знаёмства з назвамі склонаў і склонавых пытанняў.Завучванне правіла)

**V.Этап першаснай праверкі разумення вывучанага**

-Цяпер, калі мы атрымалі веды аб назоўніках, мы можам рухацца далей. Адгадайце **загадку**: Хто два разы нараджаецца, а памірае адзін раз ?

( Птушка.) Другі наш прыпынак – “**Птушынае царства**”.

Давайце запішам **аднакаранёвыя словы** да слова- адгадкі.

1. Маленькая птушка.( Птушаня)
2. Хор, удзельнікамі якога сталі птушкі. (Птушыны)
3. Прафесія жанчыны, якая даглядае птушак. (Птушніца)
4. Вучоны, які вывучае птушак, іх паводзіны .(Арнітолаг)

* Папрацуем у групах. Патрэбна знайсці і выпісаць назвы птушак, якія жывуць у гэтым лесе.1 група – праца з філвордамі.
* 2 група – праца з запісам (НАСТАЎНІКШПАКРАМОНАКСНЯГІРАЎТОРАКВЕРАБЕЙПЕРАПЫНАКДЗЯЦЕЛСНЯЖЫНКАЗЯЗЮЛЯЯБЛЫКСАВА)

Праверка задання.

– На якія пытанні адказваюць словы-назвы птушак?

* Давайце пагуляем у **гульню”Запалі агеньчык”**, адшукаем у пасловіцы ўсе нам вядомыя арфаграмы, знойдзем назоўнікі і вызначым іх склон па пытаннях.

*Птушка прыгожая пер’ем, чалавек вучэннем.*

**VІ. Фізкультмінутка**. ( Пад мінус песні Д.Білана “Немагчымае магчыма”.

Дзеці надзяваюць маскі жывёл)

На паляне ў бары

Карагодзілі звяры.

Туп,туп - ішлі мядзведзі,

А ліса плыла , як лебедзь.

А нязграбныя ваўкі нахіляліся ў бакі.

Многа, многа касавокіх

Бегла хуценька ўпрыскокі.

А нязграбныя ваўкі

Нахіляліся ў бакі.

**VІІ. Этап замацавання новых ведаў**

* Рухаемся далей. Наступны **прыпынак “Лясныя звяры”**

Давайце пагуляем **гульню “Так. Не.”** І адгадаем, які звер нас сустрэне першым. Вы мне задаеце пытанні, а я магу вам адказаць толькі словамі “Так” ці “Не”. Напрыклад, вы пытаеце ў мяне:- “Гэты звер вялікі?”. Я адказваю вам: “Так.” І гэтак далей… (Ліса)

* Паглядзіце на запіс на дошцы.Што трэба зрабіць, каб запіс ператварыўся ў сказ?

*данарабяжыцьліса* (Раздзяліць словы, звязаць іх па сэнсе, першае слова з вялікай літары, у канцы кропку.)

-Вызначце галоўныя члены сказа.Якім членам сказа з’яўляецца назоўнік ліса?(Дзейнікам)

- Знайдзіце ў сказе назоўнікі і вызначце іх склон карыстуючыся табліцай Пр.124 на с.78.

- А зараз напішам **малюнкавы дыктант** ( на дошцы). Злучыце назвы звяроў з іх прыметай з другога слупка, вызначце род і лік назоўнікаў.

воўк спрытная

дзік шэры

вавёрка баязлівы

заяц хітрая

ліса небяспечны

Праверка.

– На якія пытанні адказваюць словы-назвы жывёл?

* Давайце праскланяем гэтыя назоўнікі.( Работа ў парах)

Праверка.

**Фізкультмінутка для вачэй**

**VІІ. Этап абагульнення і сістэматызацыі ведаў**

* Акрамя жывёл у лесе яшчэ растуць і расліны. Чацвёрты наш прыпынак **“Расліны лесу”.**

Правядзем **гульню “Чацвёрты лішні”**( На дошцы словы)

Дуб, асіна*, сасна*, бяроза.

Ліпа, рабіна, *вішня*,елка.

* На якія пытанні адказваюць словы-назвы дрэў?

**Гульня “ Закончы сказ”**

(Работа ў парах)

* Назоўнік прапануе закончыць сказы, знайсці ў іх назоўнікі і вызначыць іх склон.

Лісце ападае з дрэва, таму што …( настала восень)

Дрэва нахілілася, таму што.. ( падзьмуў моцны вецер)

Шышка упала з дрэва, таму што…( яе скінула вавёрка)

Галінка хрустнула, таму што…( з яе ўспырхнула птушка)

Дрэва нам прыносіць карысць, таму што …( дае кісларод, цень, плады, прыгажосць, лекі) **Праверка выканання задання.**

**Гульня “ Скалалазы”.**

* Перад леснічоўкамі Назоўнікаў знаходзіцца высокая скала і нам патрэбна пераадолець яе. Для гэтага вы павінны сарваць патрэбную ягаду на палянцы і ўставіць яе ў словы.(На дошцы малюнак з выявай гары,каля якой прымацаваны ягады-літары )

л..снічоўка

л..сапарк

л..снік

л..сы

л..с

- Вось мы і апынуліся перад **леснічоўкамі Назоўнікаў**. ( Надошцы прымацаваны дзве леснічоўкі, на якіх змешчаны пытанні Хто? Што?)

У жыхароў здарылася бяда, яны пераблыталі свае дамы . Давайце дапаможам ім засяліцца.У першую – заселім назоўнікі, якія адказваюць на пытанне хто? У другую – назоўнікі, якія адказваюць на пытанне што?

**Гульня “Адгадай, хто я?”**

* Я ўмею качаць дрэвы, выць, свістаць. Хто я?( Вецер.)Дзеці прымацоўваюць слова-адгадку пад леснічоўкай з пытаннем Што?
* Я ўмею паліваць, ліць, марасіць. Хто я? (Дождж)
* Я ўмею харчавацца, рухацца, дыхаць. ( Чалавек, птушка, насякомае, жывёла.)
* Я ўмею саграваць, асвятляць, свяціць. ( Сонца.)
* Я ўмею расці, зелянець, квітнець. , радаваць (Расліна, кветка, дрэва.)

**VІІІ. Этап інфармацыі аб дамашнім заданні**

* Наш урок падыходзіць к канцу. Каб вы не забылі, тое аб чам даведаліся на ўроку жыхары лесу прапануюць вам наступнае дамашняе заданне Пр. 128, с.80, у якім вы павінны будзеце дапоўніць сказы патрэбнымі формамі назоўніка *коцік* і вывучыць назвы склонаў, дапаможныя словы і склонавыя пытанні назоўнікаў на с. 78

**ІХ. Этап падвядзення вынікаў**

* Каб выйсці з лесу, давайце парадуем жыхароў лесу сваімі набытымі ў гасцях ведамі.

**Гульня “Хто хутчэй”**

Клас дзеліцца на групы па шэсць чалавек. Па камандзе настаўніка вучні разбіраюць карткі, на якіх запісаны склоны і склонавыя пытанні, а затым строяцца ў парадку размяшчэння склонаў у беларускай мове.Перамагае тая каманда, якая хутчэй за ўсіх складзе сістэму склонаў.

***Выстаўленне адзнак.***

**Х. Рэфлексія**

! – зразумеў і навучыўся знаходзіць назоўнікі і ставіць да іх пытанні

?! – засталіся незразумелыя пытанні

? – мне цяжка вызначаць склон назоўнікаў